ጀነራል አደም መሃመድም፤ በክብር ተቀብለው ነበር ያስተናገዱን፡፡ ደህንነቱን በተመለከተ ዋና ዋና ጉዳዮችን አንስተው አስረድተውናል፡፡ ተቋሙ የማንም ሳይሆን የኢትዮጵያ ህዝብ በሙሉ መሆኑን ነግረውናል። ይሄ ትልቅ ነገር ነው፡፡ ብዙ መጥፎ ነገር የተሠራበትና የኢህአዴግ መሳሪያ እንደነበር የሚነገርለትን ተቋም፤ በዚህ መንገድ አስጎብኝተውን ገለፃ ማድረጋቸው፣ ተቋሙን ገለልተኛ ለማድረግ የተጀመረው ጥረት ከፍተኛ መሆኑን አመላክቶናል፡፡ ተቃዋሚዎች ሃሳብ በማዋጣትም አግዙን ነው ያሉት የተቋሙ መሪ፤ ይሄ ትልቅ እርምጃ ነው፡፡ ሁሉንም የተቋሙን ክፍሎች አይተናል፡፡ ሰፊ ማብራሪያ ነው የተደረገልን፡፡ ለተቃዋሚ ፓርቲዎች ደህንነቱ በሩ ክፍት እንደሆነ ነው የነገሩን፡፡ ይሄ ከዚህ በፊት ያላየነው ነገር ስለሆነ፣ ጥሩ ጅማሮ ነው ብዬ አስባለሁ፡፡
